મારી નિરાશા વ્યક્ત કરતો એક ટૂંકો લેખ મેં “સંદેશ”માં 18-10-81ના દિવસે લખેલો. એ પાયાના લેખને આજે ફરી નવું અને વિસ્તૃત રૂપ આપીને એ નિરાશાને સુલટાવી રહ્યો છું. એમાં વિતેલા ત્રીસ વર્ષો દરમ્યાનની ત્રણે બંધુઓની અને વિશેષ તો નિર્મળ ઉધાસની વાતોનો સુખદાયી સ્પર્શ ઘોળાયેલો છે. નાના-મોટા બન્ને ભાઇઓની વચ્ચે બેશક, નિર્મળ પોતાની રીતે પોતાની બહુ સંગીન જગ્યા બનાવતો રહ્યો છે. અને હજુ પણ એનો અગાઉનો ખુશમિજાજ બરકરાર છે.